《侯书记二子席上乞诗遂赠》
宋代·李复

植蒿不为栋，豢豚不成虎。
本非英特姿，虽长何足数。
男儿生堕地，便要立门户。
谢凤炳有毛，羊豹兆于乳。
探根咀其芽，已足知甘苦。
吾党有侯生，高门映东鲁。
翘然出二子，发祥自其祖。
小儿肌骨明，珠光照合浦。
大儿神宇深，崇鼎气象古。
学作四韵诗，已无近俗语。
燃灯夜读书，义颇识其{物勿换角}。
来客见尽倾，喜欢立如堵。
积庆固有获，力穑刈麰稌。
人知须有成，青云张步武。
惜吾已老矣，异日众必睹。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。